I stedet gav de hende diagnosen HER2-positiv brystkræft, som er en særligt aggressiv en af slagsen.

Hun fik stukket en plan i hånden, der lød på 18 ugers kemoterapi og en operation.

- Jeg reagerede ikke rigtig først. Jeg var chokeret. Så sagde lægen: 'Du skal vide, at du taber håret allerede efter første behandling’. Og så begyndte jeg at græde, fortæller hun.

Får afslag på ny medicin: 'Jeg skal altid leve med frygten'

Maria havde ikke lyst til at se syg ud. Et par uger efter samtalen begyndte hun sin behandling. Håret røg af, men hun fandt ud af, at hun havde en fin hovedform. Det gik.

I december måned fik hun fjernet brystet. Efter operationen fandt de ud af, at der stadig var tumorer på 15 og ni millimeter i det fjernede brystvæv trods den medicinske behandling. Derfor ansøgte lægerne om den nye type behandling, T-DM1, der er en kombination af de andre medicinske behandlinger, hun får.

Det studie, som Det Europæiske Lægemiddelagentur læner sig op af, tyder på, at det nedsætter risikoen for tilbagefald eller dødsfald markant. Faktisk med helt op til 50 procent i nogle tilfælde.

Men Maria har fået afslag på at få T-DM1.

Jeg skal altid leve med frygten for tilbagefald. Når man så får at vide, der er en behandling, der er bedre, så er det rigtig svært at vente på. Maria Winberg Andersen

Det er på trods af, at Det Europæiske Lægemiddelagentur har anbefalet det, og EU-Kommissionen har givet tilladelse til at markedsføre T-DM1-præparatet Kadcyla til tidlig brug i brystkræftbehandling.

Kadcyla bruges allerede til nogle typer af brystkræft og uhelbredeligt syge patienter i Danmark.

Men det er op til Medicinrådet at vurdere, om medicinen også skal tilbydes som standard til kvinder, der har et tidligt stadie af brystkræft.

Hvad er T-DM1-behandlingen? T-DM1-behandlingen er ikke en ny behandlingsform. Den bruges allerede i dag til kvinder, der har et senere stadium af brystkræft. Medicinen leverer en kraftig dosis direkte ind i kræftsvulsten, hvor antistoffet kan transportere kemoterapien helt frem til og ind i kræftcellen. Da kemoen først aktiveres inde i cellen, får patienten færre bivirkninger. Kilder: Bent Ejlertsen, professor i klinisk onkologi, Onkologisk Tidsskrift

Det har Rådet endnu ikke taget stilling til, ligesom det heller ikke har sat en deadline for, hvornår det forventer at have en beslutning klar.

Behandlingerne løber fra Maria

Som kræftpatient er man berettiget til et vis antal behandlinger. Maria Winberg Andersen er i gang med 17 behandlinger med Herceptin, som hendes læger ønsker at udskifte med T-DM1-medicinen, hvis den bliver godkendt.

Herceptin, som Maria behandles med nu, er et antistof, der skal aktivere kroppens immunforsvar, så det er bedre rustet til at angribe kræftcellerne.

Men hun har fortsat kun ret til 17 behandlinger. Det betyder, at hver gang hun får en behandling med Herceptin, mister hun en mulig behandling med den anden medicin.

Læs også : Video: Sådan undersøger du dine bryster for kræft

Hun forventer at være færdig med sin behandling i september. Lægerne kan endnu ikke se, om hun er kræftfri, men de har fortalt hende, at de vil være mere sikre på det, hvis hun får den nye behandling.

- Jeg har ikke uendelig tid. Det er jo min overlevelse, siger hun.